
Európsky parlament,
–	so zreteľom na návrh Komisie pre Európsky parlament a Radu (COM(2026)0002 – C10-0002/2026),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“),  [1:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], zmenené nariadením (EÚ, Euratom) 2024/765[footnoteRef:3] (ďalej len „nariadenie o VFR“), a najmä na jeho článok 8,  [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [3:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 9, [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na Európsky pilier sociálnych práv,
–	so zreteľom na list Výboru pre zamestnanosť a sociálne veci,
–	so zreteľom na správu Výboru pre rozpočet (A10-0006/2026),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom postihnutým dôsledkami veľkých štrukturálnych udalostí a zmien v usporiadaní svetového obchodu a pomáhať im pri opätovnom začleňovaní do trhu práce; keďže táto pomoc sa uskutočňuje formou finančnej podpory poskytovanej pracovníkom;
B. 	keďže Belgicko predložilo žiadosť EGF/2025/006 BE/Audi o finančný príspevok z EGF v dôsledku prepustenia 3 414 pracovníkov[footnoteRef:5] v hospodárskom odvetví zaradenom podľa klasifikácie NACE Revision 2 do divízie 29 (Výroba motorových vozidiel, prívesov a návesov) v regiónoch Bruxelles Capitale (BE10), Provincie Oost-Vlaanderen (BE23) a Provincie Hainaut (BE32), pričom v referenčnom období od 28. februára 2025 do 28. júna 2025 bolo prepustených 3 148 pracovníkov, čo zahŕňa 2 580 pracovníkov, ktorí prišli o zamestnanie v spoločnosti Audi S.A./n.V. (Audi) a jej dcérskych spoločnostiach, a 568 pracovníkov, ktorí prišli o zamestnanie u piatich dodávateľov a nadväzujúcich výrobcov, a 266 pracovníkov, ktorí prišli o zamestnanie pred referenčným obdobím alebo po ňom;  [5:  	V zmysle článku 3 nariadenia o EGF.] 

C.	keďže žiadosť vychádza z intervenčných kritérií uvedených v článku 4 ods. 2 písm. a) nariadenia o EGF; keďže v prípade 266 prepustených pracovníkov, ktorých činnosť bola ukončená pred štvormesačným referenčným obdobím alebo po ňom, možno preukázať jasnú príčinnú súvislosť s udalosťou, ktorá viedla k ukončeniu činnosti prepustených pracovníkov počas referenčného obdobia, ako sa vyžaduje v článku 6 ods. 2 nariadenia o EGF; 
D. 	keďže v príslušnom závode spoločnosti Audi sa vyrábal len jeden model, pričom výroba sa z dôvodu vysokých výrobných nákladov spojených s umiestnením závodu zastavila skôr, ako sa plánovalo; keďže závod bol odstavený 28. februára 2025; 
E.	keďže Belgicko poskytuje vnútroštátne predbežné financovanie a spolufinancovanie opatrení;
F.	keďže dotknuté podniky splnili požiadavky stanovené v právnych predpisoch Únie a vo vnútroštátnych právnych predpisoch, ktoré sa týkajú hromadného prepúšťania;
G.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie prijímateľov do dôstojného a udržateľného zamestnania, v rámci ktorých sa im ponúkne odborná príprava na získanie zručností, ktoré im uľahčia prístup na trh práce, a zároveň sa pripravia na ekologickejšie a digitálnejšie európske hospodárstvo;
H.	keďže EGF nesmie prekročiť maximálnu ročnú sumu 30 miliónov EUR (v cenách roku 2018)[footnoteRef:6];  [6:  	Článok 8 nariadenia o VFR.] 

1.	súhlasí s Komisiou, že podmienky stanovené v nariadení o EGF, a najmä v jeho článku 4 ods. 2 písm. a), sú splnené a že Belgicko má podľa uvedeného nariadenia nárok na finančný príspevok vo výške 7 527 625 EUR, čo predstavuje 85 % celkových nákladov vo výške 8 856 030 EUR zahŕňajúcich výdavky na personalizované služby vo výške 8 738 968 EUR a výdavky na činnosti prípravy, riadenia, informovania a propagácie, kontroly a podávania správ vo výške 117 062 EUR;
2. 	poznamenáva, že belgické orgány podali žiadosť 18. septembra 2025 a že na základe dodatočných informácií, ktoré Belgicko poskytlo, Komisia 9. januára 2026 dokončila svoje posúdenie a v ten istý deň o ňom informovala Európsky parlament; zdôrazňuje, že je dôležité skrátiť čas medzi predložením žiadosti o pomoc z EGF a rozhodnutím o financovaní a zároveň v plnej miere chrániť práva Európskeho parlamentu ako jednej zo zložiek rozpočtového orgánu;
3.	konštatuje, že žiadosť sa týka pracovníkov, ktorých činnosť bola ukončená v spoločnosti Audi a u piatich dodávateľov a nadväzujúcich výrobcov, a že všetci budú dotknutými prijímateľmi;
4.	berie na vedomie, že nárast konkurzov za posledné dva roky výrazne zvýšil mieru nezamestnanosti v niektorých regiónoch Belgicka, najmä v Bruseli a Hainaut (Valónsko); zdôrazňuje, že riziko nezamestnanosti súvisí s úrovňou vzdelania a že každá druhá osoba s nízkym vzdelaním a každá tretia osoba so stredným vzdelaním čelí vyššiemu riziku nezamestnanosti, pričom uvedené skupiny tvoria 83 % pracovníkov, ktorí prišli o zamestnanie; vyjadruje poľutovanie nad tým, že prepúšťanie situáciu ešte ďalej zhorší; vyzýva belgické orgány, aby s cieľom zabrániť štrukturálnemu a regionálnemu úpadku prijali opatrenia na zníženie počtu konkurzov a aby sa zároveň zaoberali sociálnou nerovnosťou vedúcou k vylúčeniu pracovnej sily, ako je rodová nerovnosť a nízka úroveň vzdelania;
5.	konštatuje, že globálny trh výroby a predaja vozidiel, najmä elektrických vozidiel, sa vyznačuje čoraz agresívnejšou globálnou konkurenciou; upozorňuje na čoraz väčšie výzvy, ktorým čelia európski výrobcovia vozidiel pri uvádzaní inovatívnych a cenovo dostupných modelov na trh v segmentoch orientovaných na budúcnosť, ako sú batériové elektrické vozidlá; vyjadruje poľutovanie nad tým, že spoločnosť Audi ukončila svoju činnosť v Belgicku napriek tomu, že naďalej dosahovala zisk, a že výroba sa presunie do Číny a Mexika, čo vedie k prepusteniu 3 414 pracovníkov; so znepokojením konštatuje, že náročné výrobné podmienky vrátane nedostatočného prístupu k lacnejším zdrojom čistej energie a ich nedostatočného zavádzania prispeli k premiestneniu závodov spoločnosti Audi mimo Úniu;
6.	zdôrazňuje, že zatvorenie závodu po viac ako 70 rokoch prevádzky bez ohľadu na, že sa v ňom vyrábajú elektrické vozidlá, svedčí o tom, že výzvy, ktorým čelí európsky priemysel, majú skôr štrukturálny než výlučne technologický charakter;
7. 	zdôrazňuje, že je dôležité nájsť udržateľné riešenie, pokiaľ ide o nové využitie zatvorenej továrne, tak aby sa v regióne vytvorili kvalitné pracovné miesta; naliehavo vyzýva belgické orgány, aby podnikli potrebné kroky na uľahčenie otvorenia nového výrobného závodu v bývalej továrni Audi;
8.	zdôrazňuje, že kvalifikácie a zručnosti prepustených pracovníkov majú naďalej kľúčový význam pre európske hospodárstvo odolné voči budúcim zmenám, ktoré prechádza zelenou transformáciou a zároveň si udržiava silnú priemyselnú základňu; domnieva sa preto, že mobilizácia EGF musí byť súčasťou širšej politickej reakcie na všetkých politických úrovniach, aby sa zabezpečilo, že dotknutí pracovníci nájdu primerané príležitosti zodpovedajúce ich kvalifikácii a zručnostiam;
9.	pripomína, že po dohode s odborovými zväzmi a sociálnymi partnermi pozostávajú personalizované služby, ktoré sa majú poskytovať pracovníkom, z týchto opatrení: poradenské a informačné služby a služby sprostredkovania práce; odborná príprava zahŕňajúca zručnosti v oblasti IT; deň pracovných príležitostí; príspevok na založenie podniku; stimuly za účasť na činnostiach súvisiacich s hľadaním zamestnania; zdôrazňuje význam podpory vysokokvalitných pracovných miest orientovaných na budúcnosť s cieľom zabezpečiť dlhodobú hospodársku a sociálnu odolnosť;
10.	zdôrazňuje, že belgické orgány musia zabezpečiť viditeľnosť financovania z prostriedkov Únie a zdôrazniť jeho pridanú hodnotu tým, že poskytnú účinné a cielené informácie prijímateľom, regionálnym a miestnym orgánom, sociálnym partnerom a širšej verejnosti;
11.	požaduje dôkladné záverečné hodnotenie vykonaných opatrení vrátane jasných informácií o tom, ako sa finančné prostriedky použili a či sa skutočne dosiahli ciele, na ktoré bol EGF vytvorený, vrátane údajov o počte pracovníkov, ktorí sa úspešne opätovne začlenili do zamestnania, a o pracovných miestach, ktoré obsadili, ako aj o osobách, ktoré dokončili opatrenia v oblasti odbornej prípravy a zvyšovania úrovne zručností, a to s uvedením príslušných časových rámcov;
12.	poznamenáva, že Belgicko začalo poskytovať personalizované služby dotknutým prijímateľom 17. februára 2025 a že obdobie oprávnenosti na finančný príspevok z EGF preto potrvá od uvedeného dátumu až do 24 mesiacov odo dňa nadobudnutia účinnosti rozhodnutia o financovaní;
13.	poznamenáva, že Belgicku začali vznikať administratívne výdavky na využívanie EGF 9. júla 2024 a že tieto výdavky sú preto oprávnené na finančný príspevok z EGF od uvedeného dátumu až do 31 mesiacov odo dňa nadobudnutia účinnosti rozhodnutia o financovaní;
14.	konštatuje, že belgické orgány poskytli uistenie, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
15.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych zmlúv zodpovedajú podniky;
16.	pripomína, že EGF je nástrojom solidarity a spravodlivej transformácie a hoci poskytuje podporu po strate zamestnania, nemôže nahradiť proaktívnu, súdržnú a koordinovanú priemyselnú politiku Únie, ktorej cieľom je chrániť európsku priemyselnú zamestnaneckú základňu a sociálne zabezpečenie a dlhodobú hospodársku a sociálnu odolnosť a zabrániť regionálnemu štrukturálnemu úpadku; zdôrazňuje, že hlavnou úlohou Únie musí byť v prvom rade predchádzať takémuto zatváraniu, a to vytvorením podmienok pre cenovo dostupnú, čistú a spoľahlivú energiu, aby sa zachovala konkurencieschopnosť priemyselnej výroby, a zároveň investovať do zručností vysokokvalifikovaných pracovníkov a pracovníkov v priemysle; okrem toho zdôrazňuje, že v záujme ochrany európskej priemyselnej zamestnaneckej základne a sociálneho zabezpečenia je naliehavo potrebné, aby Únia v úzkom partnerstve s členskými štátmi vyvíjala súdržné a koordinované úsilie na zvýšenie konkurencieschopnosti, a zdôrazňuje, že rozsiahlemu prepúšťaniu môže účinne zabrániť len silné a odolné európske hospodárstvo, čím sa zníži potreba intervencie z EGF; 
17.	schvaľuje rozhodnutie, ktoré je uvedené v prílohe k tomuto uzneseniu;
18.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
19.	poveruje svoju predsedníčku, aby postúpila toto uznesenie spolu s prílohou Rade a Komisii.

